TARYBOS REGLAMENTAS (EB) Nr. 2117/2004
2004 m. gruodžio 7 d.
pratęsiantis antidempingo muito, įvesto Komisijos sprendimu 2730/2000/EAPB dėl importuojamo akmens anglies kokso, kurio gabaliukų skersmuo yra didesnis nei 80 mm ir kurio kilmės šalis yra Kinijos Liaudies Respublika, sustabdymą
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau - pagrindinis reglamentas), ypač į jo 14 straipsnio 4 dalį,
atsižvelgdama į Komisijos pasiūlymą, pateiktą pasikonsultavus su Patariamuoju komitetu,
kadangi:
A. PROCEDŪRA
(1)
Sprendimu 2730/2000/EAPB (2) Komisija įvedė 32,6 EUR už toną galutinį antidempingo muitą akmens anglies kokso, kurio gabaliukų skersmuo yra didesnis nei 80 mm (toliau - koksas 80+) ir kurio kilmės šalis yra Kinijos Liaudies Respublika (toliau - KLR), klasifikuojamam KN kodu ex 2704 00 19 (TARIC kodas 2704001910), importui.
(2)
Sprendimu 2004/264/EB (3) (toliau - sprendimas) Komisija sustabdė galutinį antidempingo muitą devyniems mėnesiams, pradedant nuo 2004 m. kovo 20 d.
B. SUSTABDYMO PRATĘSIMO PAGRINDAS
(3)
Pagrindinio reglamento 14 straipsnio 4 dalis numato galimybę sustabdyti antidempingo priemones dėl Bendrijos interesų, jeigu rinkos sąlygos yra laikinai taip pakitusios, jog nėra tikimybės žalai atsinaujinti dėl tokio sustabdymo. Antidempingo priemonės gali būti sustabdytos Komisijos sprendimu devynių mėnesių laikotarpiui. Be to, 14 straipsnio 4 dalis numato, kad sustabdymą galima pratęsti kitam laikotarpiui, ne ilgesniam kaip vieneri metai, jeigu taip nusprendžia Taryba, remdamasi Komisijos pasiūlymu.
(4)
Sprendimu sustabdžiusi galutinį antidempingo muitą, Komisija, remdamasi sprendimo 15 konstatuojamąja dalimi, toliau stebėjo padėtį rinkoje kokso 80+ atžvilgiu. Be importo iš KLR analizės, visoms suinteresuotoms šalims buvo išsiųstas klausimynas dėl duomenų apie gamybą, pardavimo apimtis ir kainas Bendrijos rinkoje bei pelningumą 2003 m. ir per pirmus šešis 2004 m. mėnesius.
(5)
Atsakymai buvo gauti tiek iš pareiškėjo, tiek iš naudotojų pramonės. Bendradarbiavo keturi Bendrijos gamintojai: trys iš ES-15 (pareiškėjo pramonė) ir vienas iš Lenkijos. Taip pat bendradarbiavo ir dvylika bendrovių, atstovaujančių akmens vatos ir liejyklų pramonėms.
(6)
Dėl importo iš KLR į Bendriją apimčių - buvo nustatyta, kad per pirmus šešis 2004 m. mėnesius aptariamo produkto importo apimtis sumažėjo 4 % palyginti su tuo pačiu 2003 m. laikotarpiu. Tačiau, remiantis ankstesnių metų patirtimi, atrodo, kad importo apimtys per antrąjį metų pusmetį paprastai būna didesnės. Iš tiesų, palyginus importo apimtis per 2004 m. sausio - birželio mėnesius ir per paskutinius šešis 2003 m. mėnesius, pastebimas 11 % sumažėjimas.
(7)
Dėl kainų - vidutinė kokso 80+ kaina per pirmus šešis 2004 m. mėnesius padidėjo 107 % palyginti su vidutine 2003 m. kaina. Vidutiniškai vieneto kaina buvo 124 EUR už toną 2003 m. ir 256 EUR už toną per pirmus šešis 2004 m. mėnesius. Pažymima, kad per pirmus penkis 2004 m. mėnesius kaina truputį pakilo, nuo 100 iki 140 EUR, ir kad birželio mėnesį kaina pakilo iki 403 EUR.
(8)
Pirminio tyrimo metu pagrindiniai KLR konkurentai buvo Lenkija ir Čekijos Respublika. Remiantis Eurostato duomenimis, bendras importas iš šių šalių buvo 924 602 tonos palyginti su 318 005 tonomis iš KLR 2003 m. Šios šalys dabar yra Bendrijos pramonės dalis, ir todėl buvo atsižvelgta į jų duomenis.
(9)
Bendrijos gamintojų (ES-15) gamybos apimtis padidėjo nuo 442 397 tonų 2003 m. iki maždaug 543 920 tonų 2004 m., t.y. 23 %. Tuo pat metu pardavimų apimtis padidėjo 35 %, o kainos - 8 %. Atrodo, kad Bendrijos pramonė pradėjo palyginti greitai atsigauti nuo ankstesnio dempingo padarytos žalos, kadangi vidutinis pelnas buvo 8,5 % 2003 m. ir 12,4 % 2004 m. birželio pabaigoje.
(10)
Dėl naujųjų ES valstybių narių - kokso 80+ gamyba yra iš esmės sukoncentruota Lenkijoje ir Čekijos Respublikoje. Šiame tyrime bendradarbiavo vienas Lenkijos gamintojas. ES-25 gamyba tarp bendradarbiaujančių bendrovių 2004 m. išaugo 30 % lyginant su 2003 m. Tuo pat metu pardavimų apimtis padidėjo 39 %, o pardavimo kainos - 12 %. Vidutinis ES-25 gamintojų pelnas 2003 m. buvo 13 %, o 2004 m. - 19,1 %.
(11)
Kokso 80+, kurį iš KLR importavo naudotojų pramonė, kaina pakilo nuo 143 EUR/t 2003 m. iki 255 EUR/t 2004 m. (balandžio - birželio mėnesiais), t.y. 78 %. Kiniško kokso kiekis, kurį nupirko šie naudotojai, sumažėjo nuo 158 730 tonų 2003 m. iki maždaug 65 114 tonų 2004 m., t.y. 59 %.
(12)
Naudotojai tebetvirtina, kad kokso 80+ pasiūla netenkina Bendrijos rinkos poreikių, nepaisant ženklaus Bendrijos pramonės gamybos ir pardavimo apimčių padidėjimo. Be to, jie tvirtina, kad kiniško kokso 80+ nepakanka, o jeigu jo galima įsigyti, jis labai brangus.
C. IŠVADA
(13)
Iš anksčiau minėtų faktų akivaizdu, kad rinkoje vyrauja tokia pat padėtis, kaip ir tuo metu, kai priemonės buvo sustabdytos. Iš tiesų, atsižvelgiant į laikiną rinkos sąlygų pokytį, ypač į aukštas aptariamo produkto kainas, kurios yra žymiai didesnės už pirminiame tyrime nustatytą žalos lygį, ir į kokso 80+ pasiūlos trūkumą, manoma, kad yra mažai tikėtina, kad šiomis sąlygomis KLR kilmės kokso 80+ importo daroma žala Bendrijos pramonei atsinaujintų, ir kad muito sustabdymo pratęsimas atitiktų Bendrijos interesus. Vadinasi, sustabdymo sąlygos išlieka įvykdytos.
(14)
Atsižvelgiant į minėtas išvadas, siūloma sustabdyti antidempingo muito, taikomo akmens anglies kokso, kurio gabaliukų skersmuo yra didesnis nei 80 mm, importui, taikymą tolesniam vienerių metų laikotarpiui, remiantis pagrindinio reglamento 14 straipsnio 4 dalimi.
(15)
Reikėtų pažymėti, kad tuomet, kai nustos galioti šis pratęsimas, galiojantis antidempingo muitas bus nustojęs galioti, jeigu nebus pateiktas prašymas pradėti peržiūrą dėl priemonių galiojimo pabaigos.
(16)
Visos suinteresuotosios šalys buvo supažindintos su pagrindiniais faktais ir argumentais, kurių pagrindu buvo padaryta ši išvada. Teigdama, kad kokso rinka yra labai nepastovi, Bendrijos pramonė paprašė pratęsti antidempingo muito sustabdymą 9 mėnesiams. Šiuo atžvilgiu buvo manoma, kad šiomis sąlygomis trumpesnis laikotarpis yra netikslingas, kadangi, remiantis pagrindinio reglamento 14 straipsnio 4 dalimi, pasikonsultavus priemonių taikymas bet kada gali būti atnaujintas, jeigu sustabdymo priežastis išnyko.
(17)
Per sustabdymo laikotarpį Komisija toliau stebės kokso 80+ importo į Bendriją pokyčius,
PRIĖMĖ ŠĮ REGLAMENTĄ:
1 straipsnis
Galutinio antidempingo muito, įvesto Komisijos sprendimu 2730/2000/EAPB, sustabdymas pratęsiamas iki 2005 m. gruodžio 15 d.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 7 d.